ตั้งทีมดูแล‘ไอที’
แบงก์เชื่อลูกค้าแห่ใช้มากขึ้นการันตีปีใหม่ระบบไม่ขัดข้อง
27 ธ.ค. 2555

แบงก์เชื่อลูกค้าแห่ใช้มากขึ้นการันตีปีใหม่ระบบไม่ขัดข้อง
แบงก์รับมือลูกค้าทำธุรกรรมการเงินช่วงปีใหม่ เชื่อลูกค้าหันใช้โมบายเน็ตแบงก์เพิ่มขึ้น ตั้งทีมดูแลไอที
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย กล่าวว่า เทศกาลปีใหม่ที่จะหยุดยาว 4 วัน เชื่อว่าจะมีปริมาณลูกค้าทำธุรกรรมการเงินผ่านดิจิตอลแบงก์กิงผ่านช่องทางเอทีเอ็ม อินเทอร์เน็ตแบงก์กิง และโมบายแบงก์กิงในจำนวนมากขึ้นกว่าวันปกติ แต่ก็เชื่อมั่นว่าในช่วงวันหยุดปีใหม่ระบบเอทีเอ็มของธนาคารจะไม่เกิดปัญหาแม้จะมีการทำธุรกรรมจำนวนมากพร้อมกัน
นายอาจ กล่าวว่า รูปแบบการใช้ช่องทางการทำธุรกรรมการเงินของลูกค้าเริ่มเปลี่ยนอย่างเห็นได้ชัดในฝั่งอินเทอร์เน็ตแบงก์กิง และโมบายแบงก์กิง ซึ่งมีจำนวนลูกค้าที่สมัครใช้บริการ และทำธุรกรรมผ่านในจำนวนที่มากขึ้น เชื่อว่าทิศทางนี้จะเห็นต่อเนื่องถึงปีหน้า
ปัจจุบัน ธนาคารมีจำนวนลูกค้าที่ สมัครใช้บริการอินเทอร์เน็ตแบงก์กิง และโมบายแบงก์กิง รวมทั้งสิ้น 4.6 ล้านราย โดยตั้งเป้าหมายปีหน้าจำนวนลูกค้าจะเพิ่มขึ้นอีก 30% เป็น 6.5 ล้านราย ปริมาณการทำธุรกรรมเฉลี่ยอยู่ที่เดือนละ 20 ล้านรายการ และทำธุรกรรมผ่านโมบายแบงก์กิงอยู่ที่เดือนละ 10 ล้านรายการ เมื่อรวมผ่าน 2 ช่องทางอยู่ที่เดือนละ 30 ล้านรายการ เป็นอัตราการเติบโต 50% จากปีก่อน 
“ตอนนี้ปริมาณการทำรายการต่อเดือนมากขึ้น และน่าสังเกตว่าลูกค้ากสิกรไทยที่ทำธุรกรรมผ่านโมบายแบงก์กิงเฉลี่ยเดือนละ 5 แสนราย มากกว่าลูกค้าที่ทำธุรกรรมผ่านอินเทอร์เน็ตแบงก์กิง ซึ่งเฉลี่ยเดือนละ 4 แสนราย” นายอาจ กล่าว
นายอาจ กล่าวว่า ผลจากการทำโมบายแบงก์กิงเป็นอันดับต้นๆ ของตลาด สามารถช่วยให้ลูกค้าหันมาใช้ธนาคารเป็นธนาคารหลักในการทำธุรกรรมทางการเงิน โดยยอดผู้สมัครใช้โมบายแบงก์กิงของธนาคารเฉลี่ยเดือนละ 5 หมื่นราย ขณะที่อินเทอร์เน็ตแบงก์กิงมีผู้สมัครใหม่เดือนละ 3 หมื่นราย
ขณะที่นายเวทย์ นุชเจริญ รองกรรมการผู้จัดการใหญ่ สายงานธุรกิจลูกค้ารายย่อย ธนาคารกรุงไทย กล่าวว่า นอกจากการสำรองเงินสดในช่องทางปกติแล้ว ในปีนี้ธนาคารยังให้ความสำคัญกับการให้บริการผ่านช่องทางอิเล็กทรอนิกส์ เช่น อินเทอร์เน็ตและโมบายแบงก์กิงเป็นพิเศษ เนื่องจากคาดว่าการทำธุรกรรมผ่านช่องทางเหล่านี้จะมีปริมาณเพิ่มขึ้นจากช่วงปกติถึง 100% โดยธนาคารได้จัดเตรียมเจ้าหน้าไว้ดูแลระบบไอที ที่ศูนย์บางบัวทอง ตลอด 24 ชม. เพื่อป้องกันความผิดพลาด
ด้านนายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส สาย Customer Segment ธนาคารไทยพาณิชย์ กล่าวว่า ธนาคารได้เตรียมความพร้อมด้านระบบไอทีเอาไว้รองรับปริมาณธุรกรรมผ่านช่องทางอิเล็กทรอนิกส์ในช่วงปีใหม่ไว้อย่างเต็มที่ เนื่องจากในปีนี้เทรนด์การทำธุรกรรมผ่านช่องทางดังกล่าว โดยเฉพาะโมบายแบงก์กิงเติบโตขึ้นมากตามจำนวนผู้ใช้สมาร์ตโฟน
อย่างไรก็ดี เชื่อว่าระบบที่ธนาคารใช้อยู่ในปัจจุบันยังมีความจุเพียงพอ เพราะสามารถรับธุรกรรมที่เข้ามาพร้อมกันใน 1 วินาทีได้ครั้งละหลายหมื่นธุรกรรม